

Lansarea de carte omagială „În amintirea Profesorului Alexandru Boboc”, la Facultatea de Filosofie a Universității din București

Vineri, 3 martie 2023, va avea loc lansarea de carte omagială În amintirea Profesorului Alexandru Boboc, publicată la Editura Paideia. 
Evenimentul, coordonat de prof. univ. dr. Mihaela Pop, cadru didactic la Facultatea de Filosofie a Universității din București, va avea loc în intervalul orar 12:00-14:00, în Amfiteatrul „Mircea Florian” al Facultății de Filosofie (Splaiul Independenței, numărul 204, sector 6).
La reuniune sunt invitați atât autorii articolelor cuprinse în volum, cât și toți cei care, studenți sau colegi fiind, s-au împărtășit din bunăvoința cumpănită filosofic și din cunoștințele extrem de largi ale celui care a fost profesorul Alexandru Boboc și care doresc poate să împărtășească și celorlalți amintiri și impresii legate de personalitatea acestuia.

„În dorința și tradiția Facultății de Filosofie de a păstra vie memoria celor care au studiat și lucrat în cadrul Facultății de-a lungul a numeroase generații de absolvenți, vă propunem să ne reamintim chipul blând dar dornic mereu de respect față de adevărul filosofic al Profesorului și Academicianului Alexandru Boboc”, transmit organizatorii. 

„Alexandru Boboc a fost printre cei mai de seamă profesori ai Facultății de Filosofie și, mai mult decât atât, într-o vreme neprielnică iubirii-de-înțelepciune, care și gândea, cum ar fi zis poetul, singur. Aceasta, din 1957 până în 1990, când, o cabală urzită de unul, de altul, folosindu-se de scandalul de la Academie, cum spunea într-un interviu, decanul de atunci, I-a marginalizat, cu un blând eufemism”, subliniază profesorul Gheorghe Vlăduțescu.

Persoanele interesate să participe la eveniment pot solicita informații suplimentare despre eveniment la adresa de e-mail mihaela.pop@filosofie.unibuc.ro.

